তথ্যবিবরণী নম্বর : ২৫৭০

**দুগ্ধ শিল্পে বিনিয়োগকারীদের স্বল্প সুদে ও সহজ শর্তে ঋণ দেওয়া হবে**

**-- মৎস্য ও প্রাণিসম্পদ মন্ত্রী**

ঢাকা, ১৮ জ্যৈষ্ঠ (১ জুন) :

দুগ্ধ শিল্পে বিনিয়োগকারীদের স্বল্প সুদে ও সহজ শর্তে সরকার ঋণ দেবে বলে জানিয়েছেন মৎস্য ও প্রাণিসম্পদ মন্ত্রী শ ম রেজাউল করিম।

মন্ত্রী আজ বিশ্ব দুগ্ধ দিবস ২০২১ উপলক্ষে বাংলাদেশ কৃষি বিশ্ববিদ্যালয়ের ডেইরি বিজ্ঞান বিভাগ আয়োজিত ওয়েবিনারে সংযুক্ত হয়ে প্রধান অতিথির বক্তব্যে এ কথা জানান।

এ সময় তিনি বলেন, ‘গুঁড়ো দুধ আমদানি সরকার নিরুৎসাহিত করছে। যারা গুঁড়ো দুধের শিল্প বাংলাদেশে স্থাপন করতে চান তাদের যন্ত্রপাতি আমদানিতে উৎসে কর এবং অপরাপর সমস্যা সমাধান করা হবে। প্রয়োজনে এ শিল্পকে প্রাথমিক অবস্থায় কর অবকাশ সুবিধা প্রদানের জন্য ব্যবস্থা গ্রহণ করা হবে। প্রধানমন্ত্রী শেখ হাসিনা চান বেসরকারি উদ্যোক্তারা এগিয়ে আসুক। এজন্য তিনি দেশে বিশেষ অর্থনৈতিক অঞ্চল গড়ে তুলছেন।’

তিনি আরো বলেন, ‘প্রধানমন্ত্রী শেখ হাসিনা প্রাণিসম্পদ খাতকে এগিয়ে নিতে চান। কারণ এ খাত এগিয়ে গেলে বেকারত্ব দূর হবে, উদ্যোক্তা তৈরি হবে, গ্রামীণ অর্থনীতি সচল হবে এবং এ খাত থেকে উৎপাদিত সামগ্রী খাবারের বড় যোগান দেবে। পুষ্টি চাহিদা পূরণ করে দেশের মানুষের গড় আয়ু বৃদ্ধিতে ভূমিকা রাখবে।’

মন্ত্রী আরো বলেন, ‘কোভিডকালে মৎস্য ও প্রাণিসম্পদ মন্ত্রণালয় কখনো বন্ধ রাখা হয়নি। আমরা কন্ট্রোল রুম করেছি, ভ্রাম্যমাণ বিক্রয় কেন্দ্র চালু করেছি। অনলাইন বিক্রির ব্যবস্থা চালু করেছি। প্রাণিসম্পদের খাদ্য আমদানি ও পরিবহন সচল রেখেছি। এভাবে করোনাকালে খামারি, খামার ব্যবস্থাপনায় সম্পৃক্ত ব্যক্তি এবং সুফলভোগীদের সমন্বিত জায়গায় আনা হয়েছে। এ কারণে এ খাতে ভয়াবহ ক্ষতির যে আশঙ্কা ছিল তা বাস্তবে রূপ নেয়নি। করোনায় ক্ষতিগ্রস্ত প্রায় ৪ লাখ খামারিকে ৫৫৪ কোটি টাকা আর্থিক সহায়তা দেওয়া হয়েছে এবং আরো প্রায় ২ লাখ খামারিকে প্রায় ২৯২ কোটি টাকা আর্থিক প্রণোদনা দেয়ার বিষয়টি প্রক্রিয়াধীন রয়েছে।’

বাংলাদেশ কৃষি বিশ্ববিদ্যালয়ের ডেইরি বিজ্ঞান বিভাগের অধ্যাপক ড. রায়হান হাবিবের সভাপতিত্বে বাংলাদেশ কৃষি বিশ্ববিদ্যালয়ের উপাচার্য ড. লুৎফুল হাসান, প্রাণিসম্পদ অধিদপ্তরের মহাপরিচালক ডাঃ শেখ আজিজুর রহমান, মিল্কভিটার ব্যবস্থাপনা পরিচালক অমর চান বণিক, বাংলাদেশ কৃষি বিশ্ববিদ্যালয়ের প্রাক্তন ও বর্তমান শিক্ষক ও গবেষকবৃন্দ এবং ডেইরি খাতের বিশেষজ্ঞ ও উদ্যোক্তাগণ ওয়েবিনারে অংশগ্রহণ করেন।

#

ইফতেখার/মাসুম/রেজুয়ান/মোশারফ/সেলিম/২০২১/২২৫০ ঘণ্টা

তথ্যবিবরণী নম্বর : ২৫৬৯

**সরকার কারিগরি শিক্ষার ওপর বিশেষ গুরুত্ব দিচ্ছে**

**-- শিক্ষামন্ত্রী**

ঢাকা, ১৮ জ্যৈষ্ঠ (১ জুন) :

শিক্ষামন্ত্রী ডা. দীপু মনি বলেছেন, স্থানীয় ও আন্তর্জাতিক পর্যায়ে চ্যালেঞ্জ মোকাবেলাসহ জাতীয় সক্ষমতা অর্জনে সরকার কারিগরি শিক্ষার ওপর বিশেষ গুরুত্ব দিচ্ছে। তিনি বলেন, দেশে বর্তমানে কর্মক্ষম জনগোষ্ঠীর যে প্রাচুর্য রয়েছে তার সুবিধাকে কাজে লাগাতে হলে কারিগরি ধারার শিক্ষকদের আরো যোগ্য ও দক্ষ করে তুলতে হবে।

মন্ত্রী আজ কারিগরি শিক্ষা অধিদপ্তর আয়োজিত কারিগরি শিক্ষকদের দু’মাসব্যাপী ব্যবহারিক প্রশিক্ষণ কার্যক্রমের উদ্বোধন অনুষ্ঠানে ভার্চুয়ালি যুক্ত হয়ে প্রধান অতিথির বক্তৃতায় একথা বলেন। অনুষ্ঠানে বিশেষ অতিথি ছিলেন শিক্ষা উপমন্ত্রী মহিবুল হাসান চৌধুরী।

ডা. দীপু মনি বলেন, সরকার দেশের সার্বিক উন্নয়নের জন্য শিক্ষা ব্যবস্থা ঢেলে সাজানোর কাজ করে যাচ্ছে।  বিশেষ অতিথির বক্তৃতায় শিক্ষা উপমন্ত্রী মহিবুল হাসান চৌধুরী কারিগরি শিক্ষার্থীদের সম্মানী প্রদানপূর্বক হাতেকলমে প্রশিক্ষণের ব্যবস্থা গ্রহণের জন্য শিল্পমালিকদের প্রতি আহ্বান জানান। তিনি বলেন, বঙ্গবন্ধু শেখ মুজিবুর রহমান মানবসম্পদ সৃষ্টির লক্ষ্যে ড. কুদরত-ই-খুদাকে প্রধান করে শিক্ষা কমিশন গঠন করেন।

মহিবুল হাসান চৌধুরী বলেন, বিশ্বে যেসব দেশ দ্রুত উন্নতি অর্জন করেছে তারা সবাই বাস্তবমুখী শিক্ষা ব্যবস্থা প্রণয়ন করেছে। উপমন্ত্রী বলেন, বর্তমানে পলিটেকনিকসমূহের ল্যাবরেটরি অনেক আধুনিক যন্ত্রপাতি সমৃদ্ধ হয়েছে।

অনুষ্ঠানে সভাপতিত্ব করেন কারিগরি ও মাদ্রাসা শিক্ষা বিভাগের সচিব মোঃ আমিনুল ইসলাম খান। তিনি বলেন, চতুর্থ শিল্প বিপ্লবের চ্যালেঞ্জ মোকাবেলা করতে হলে  কারিগরি প্রতিষ্ঠানের প্রশিক্ষক-শিক্ষকদের জ্ঞান ও দক্ষতা যুগোপযোগী করতে হবে।

#

জাহিদ/মাসুম/রেজুয়ান/মোশারফ/সেলিম/২০২১/২২১৫ ঘণ্টা

তথ্যবিবরণী নম্বর : ২৫৬৮

**মানসম্পন্ন গবেষণাকর্ম পরিচালনা করতে হবে**

**-- কৃষিমন্ত্রী**

ঢাকা, ১৮ জ্যৈষ্ঠ (১ জুন) :

কৃষিমন্ত্রী ড. মোঃ আব্দুর রাজ্জাক বলেছেন, ভবিষ্যতে খাদ্য নিরাপত্তা ধরে রাখতে হলে আরো মানসম্পন্ন ও কার্যকর গবেষণা পরিচালনা করতে হবে। কৃষিতে অসাধারণ সাফল্য সত্ত্বেও টেকসই কৃষি উন্নয়নের জন্য অনেক চ্যালেঞ্জ রয়েছে। এসব চ্যালেঞ্জ মোকাবেলায় কৃষি গবেষণাকর্ম কৌশল নির্ধারণ, দক্ষতার সাথে গবেষণা প্রকল্প নির্ধারণ ও মানসম্পন্ন গবেষণা কার্যক্রম পরিচালনা করতে হবে। একই সাথে, সরকার প্রতিশ্রুত সকলের জন্য নিরাপদ ও পুষ্টিকর খাদ্য নিশ্চিত করতে সুনির্দিষ্ট গবেষণা কার্যক্রম পরিচালনা করতে হবে।

মন্ত্রী আজ ঢাকায় বাংলাদেশ কৃষি গবেষণা কাউন্সিল (বিএআরসি) মিলনায়তনে বিএআরসি আয়োজিত জাতীয় কৃষি গবেষণা সিস্টেমভুক্ত প্রতিষ্ঠানসমূহের গবেষণার মান উন্নয়নের জন্য বিশেষজ্ঞ প্যানেলের সাথে মতবিনিময় সভায় প্রধান অতিথির বক্তৃতায় এ কথা বলেন।

এ সময় মন্ত্রী ক্রমবর্ধমান জনগোষ্ঠীর নিরাপদ ও পুষ্টিকর খাদ্য নিশ্চিত করতে দক্ষতার সাথে গবেষণা পরিকল্পনা বাস্তবায়নের জন্য কৃষি গবেষক ও বিজ্ঞানীদের প্রতি আহ্বান জানান।

বিএআরসি নির্বাহী চেয়ারম্যান ড. শেখ মোহাম্মদ বখতিয়ারের সভাপতিত্বে সভায় বিশেষ অতিথি হিসেবে উপস্থিত ছিলেন কৃষি মন্ত্রণালয়ের সিনিয়র সচিব মোঃ মেসবাহুল ইসলাম। এছাড়া কৃষি মন্ত্রণালয়ের অতিরিক্ত সচিব (গবেষণা), 'ক' তফশিলভুক্ত গবেষণা প্রতিষ্ঠানসমূহের মহাপরিচালকগণ, বিশেষজ্ঞ প্যানেলের সদস্যবৃন্দ উপস্থিত ছিলেন।

উল্লেখ্য, বাংলাদেশ কৃষি গবেষণা কাউন্সিল (বিএআরসি) কৃষি গবেষণা সিস্টেমভুক্ত (এনএআরএস) এর এপেক্স বডি হিসেবে কাজ করে। এনএআরএসভুক্ত জাতীয় প্রতিষ্ঠানের মধ্যে রয়েছে পাঁচটি পৃথক মন্ত্রণালয়ের অধীন ১৪টি কৃষি, মৎস্য ও প্রাণিসম্পদ বিষয়ক গবেষণা প্রতিষ্ঠান। এসব গবেষণা প্রতিষ্ঠান নতুন জাত ও প্রযুক্তি উদ্ভাবনের জন্য নিরলসভাবে কাজ করে যাচ্ছে। ২০০৯ সাল থেকে এখন পর্যন্ত ৬৫৫টি উচ্চফলনশীল জাত এবং ৫৯১টি প্রযুক্তি উদ্ভাবন করেছে।

#

কামরুল/মাসুম/রেজুয়ান/মোশারফ/সেলিম/২০২১/১৯২০ ঘণ্টা

তথ্যবিবরণী নম্বর : ২৫৬৭

**ভোলায় করোনাকালীন সরকারি মানবিক সহায়তা অব্যাহত**

ঢাকা, ১৮ জ্যৈষ্ঠ (১ জুন) :

ভোলা জেলায় কোভিড-১৯ দ্বিতীয় ঢেউ পরিস্থিতিতে ক্ষতিগ্রস্ত ও কর্মহীন হয়ে পড়া বিভিন্ন জনগোষ্ঠীর মাঝে সরকারের ত্রাণসামগ্রী বিতরণ মানবিক সহায়তা কার্যক্রম অব্যাহত রয়েছে।

জেলায় ৩১ মে নগদ অর্থ সহায়তা খাত থেকে ১৪ হাজার ২২৯টি পরিবারের ৪৯ হাজার ৮০১ জনের মাঝে ৭২ লাখ টাকা বিতরণ করা হয়েছে।

ভোলা জেলা তথ্য এবং জেলা ত্রাণ ও পুনর্বাসন কর্মকর্তার কার্যালয়ের প্রতিবেদনে এ তথ্য পাওয়া গেছে।

#

জাহাঙ্গীর/মাসুম/রেজুয়ান/মোশারফ/সেলিম/২০২১/১৯৫০ ঘণ্টা

Handout Number : 2566

**UNHCR team visits Bhashan Char**

Dhaka, June 1 :

The visiting two-member team from the UNHCR Headquarters, comprising the Assistant High Commissioner for Protection and the Assistant High Commissioner for Operations visited Bhashan Char yesterday.

During the visit the Rohingyas had free and frank interactions with the AHCs and vented out their frustration and concerns over uncertainty vis-a-vis repatriation. In absence of any progress in repatriation, they expressed desperation to get out of the present situation and requested to consider relocation to a third country. The Rohingyas demanded UN’s presence in Bhashan Char to ensure facilities such as education, livelihood activities, skill development etc.They also confirmed to the AHCs that their relocation to Bhashan Char was completely on a voluntary basis. A press release of Ministry of Foreign Affairs said this today.

It may be mentioned that in recent times there have been a number of important visits to Bhashan Char including the visits of the OIC Assistant Secretary General, the 18-member UN team and most recently a group of Ambassadors. During all these visits, the Rohingyas spontaneously and happily interacted with the visiting guests both in informal and formal settings.

The press release said, the Government of Bangladesh noted with great disappointment that a section of international media and Civil Society Organizations have been continuously campaigning against Bhashan Char and Rohingya relocation with distorted information misrepresenting the facts. Such campaign will undermine the magnanimous humanitarian gestures and the sincere efforts of Bangladesh. Excessive focus on temporary arrangement and undue criticism will only shift the focus from the permanent solution, which lies in repatriation and reintegration of Rohingyas in Myanmar.

It is mentionable that the Rohingyas are Myanmar nationals. Any arrangement for them in Bangladesh; be it in Cox’s Bazar or in Bhashan Char; is purely on a temporary basis until they return to their country. The Rohingyas also want to return to their homeland and all including the UNHCR need to work constructively to that end.

#

Tohidul/Masum/Rejuan/Mosharaf/Salim/2021/20.20 Hrs

|  |  |  |
| --- | --- | --- |
|  |  | |
|  | |

তথ্যবিবরণী নম্বর : ২৫৬৫

**বাংলাদেশ-অস্ট্রেলিয়া সম্পর্ককে নতুন স্তরে নেওয়ার প্রত্যয় দু'দেশের পররাষ্ট্রমন্ত্রীর**

ঢাকা, ১৮ জ্যৈষ্ঠ (১ জুন) :

বাংলাদেশ ও অস্ট্রেলিয়ার উন্নয়ন সহযোগিতার সম্পর্ককে ব্যবসা-বাণিজ্য ও মানবসম্পদ উন্নয়নের সহযোগিতার মাধ্যমে নতুন স্তরে নেওয়ার প্রত্যয় ব্যক্ত করেছেন দু'দেশের পররাষ্ট্রমন্ত্রী।

গতকাল বাংলাদেশের পররাষ্ট্রমন্ত্রী ড. এ. কে. আব্দুল মোমেন এবং অস্ট্রেলিয়ার পররাষ্ট্রমন্ত্রী Marise Payne ফোনে আলাপকালে এ প্রত্যয় ব্যক্ত করেন।

এ সময় উভয় পররাষ্ট্রমন্ত্রী দু'দেশের মধ্যে বাণিজ্য ও বিনিয়োগের ক্ষেত্রে কাঠামোগত চুক্তি (TIFA) স্বাক্ষরের বিষয়ে অগ্রগতিতে সন্তোষ প্রকাশ করেন। পরিবেশবান্ধব প্রযুক্তি ও নবায়নযোগ্য জ্বালানির ক্ষেত্রে অস্ট্রেলিয়ার সহযোগিতার ব্যাপক সম্ভাবনা রয়েছে বলে উল্লেখ করেন ড. মোমেন। বাংলাদেশে জনশক্তির দক্ষতা বৃদ্ধি ও প্রশিক্ষণ প্রদানে অস্ট্রেলিয়ার সহযোগিতা কামনা করেন তিনি। আইসিটি, টেলিকমিউনিকেশন, পাট ও ব্লু ইকোনোমিসহ বিভিন্ন ক্ষেত্রে বাংলাদেশের ১০০টি অথনৈতিক অঞ্চল ও ২৮টি হাইটেক পার্কে অস্ট্রেলিয়াকে বিনিয়োগের আহ্বান জানান বাংলাদেশের পররাষ্ট্রমন্ত্রী। দু'দেশের মধ্যে বাণিজ্য বৃদ্ধির ওপর জোর দেন তিনি।

ফোনালাপে মিয়ানমারের বাস্তুচ্যুত রোহিঙ্গা জনগোষ্ঠীর বিষয়ে সহযোগিতা অব্যাহত রাখার জন্য অস্ট্রেলিয়ার সরকারকে ধন্যবাদ জানান ড. মোমেন। এছাড়া রোহিঙ্গাদের দ্রুততম সময়ে স্বদেশে প্রত্যাবর্তনের জন্য প্রচেষ্টা অব্যাহত রাখার অনুরোধ করেন তিনি। বাংলাদেশে অবস্থানরত রোহিঙ্গাদের জন্য বিভিন্ন সংস্থাকে অস্ট্রেলিয়ার সহযোগিতা প্রদানের ক্ষেত্রে Ôবাংলাদেশের জন্য সহায়তা' উল্লেখ না করে ‘মিয়ানমারের রোহিঙ্গাদের জন্য সহায়তা' ‌‌‌‌‌হিসেবে উল্লেখ করার জন্য অনুরোধ করেন বাংলাদেশের পররাষ্ট্রমন্ত্রী।

বাংলাদেশের সাথে অস্ট্রেলিয়ার অত্যন্ত বন্ধুত্বপূর্ণ সম্পর্ক বিদ্যমান উল্লেখ করে ড. মোমেন বঙ্গবন্ধুর জন্মশতবার্ষিকী ও স্বাধীনতার সুবর্ণজয়ন্তীতে শুভেচ্ছা বাণী প্রদানের জন্য অস্ট্রেলিয়ার প্রধানমন্ত্রী ও পররাষ্ট্রমন্ত্রীকে ধন্যবাদ জানান। তিনি বাংলাদেশের মুক্তিযুদ্ধে অস্ট্রেলিয়ার নাগরিকদের অবদান স্মরণ করেন।

#

তৌহিদুল/মাসুম/রেজুয়ান/মোশারফ/সেলিম/২০২১/১৯৫০ ঘণ্টা

তথ্যবিবরণী নম্বর : ২৫৬৪

**৩১ মে ঢাকা বিভাগের জেলাসমূহে মানবিক ত্রাণ বিতরণ**

ঢাকা, ১৮ জ্যৈষ্ঠ (১ জুন) :

করোনা ভাইরাস মহামারির প্রেক্ষিতে মানবিক সহায়তা হিসেবে সরকারের পক্ষ হতে দেশব্যাপী ত্রাণ সামগ্রী বিতরণ কার্যক্রম পরিচালিত হচ্ছে। গতকাল ৩১ মে ঢাকা বিভাগের বিভিন্ন জেলায় এ কার্যক্রম পরিচালিত হয়।

কিশোরগঞ্জ জেলায় নগদ ৩ কোটি ১৯ লাখ ৫০ হাজার টাকা, ভিজিএফ কার্ডের মাধ্যমে ৪ কোটি ৯৫ লাখ ১৩ হাজার ৯৫০ টাকা এবং শিশুখাদ্য ক্রয়ে ৪ লাখ টাকা বিতরণ করা হয়। ফরিদপুর জেলায় নগদ ১ কোটি ৯২ লাখ টাকা, ভিজিএফ কার্ডের মাধ্যমে ৫ কোটি ৫৫ লাখ ৬৬ হাজার ৯ শত টাকা, ৫ লাখ টাকা শিশুখাদ্য এবং ৫ লাখ টাকা গোখাদ্য ক্রয়ে বিতরণ করা হয়। গোপালগঞ্জ জেলায় নগদ ২ কোটি ৯ লাখ ২৫ হাজার টাকা এবং ভিজিএফ কার্ডের মাধ্যমে ৪ কোটি ২১ লাখ ৩ হাজার ৩৫০ টাকা প্রদান করা হয়েছে।

মানিকগঞ্জ জেলায় নগদ ১ কোটি ৭২ লাখ ৭১ হাজার ৫ শত টাকা, ভিজিএফ কার্ডের মাধ্যমে ৪ কোটি ৮৫ লাখ ৩৩ হাজার ৮৫০ টাকা এবং শিশুখাদ্য ক্রয়ে ৪ লাখ টাকা বিতরণ করা হয়। রাজবাড়ী জেলায় নগদ ১ কোটি ২৪ লাখ ৯৪ হাজার ৮০৭ টাকা, ভিজিএফ কার্ডের মাধ্যমে ৩ কোটি ৪৮ লাখ ৫৮ হাজার ৮০০ টাকা এবং শিশুখাদ্য ক্রয়ে ১ লাখ টাকা প্রদান করা হয়েছে। মাদারীপুর জেলায় নগদ ১ কোটি ৮৭ লাখ ৭০ হাজার টাকা এবং ভিজিএফ কার্ডের মাধ্যমে ৩ কোটি ৪২ লাখ ১২ হাজার ৬ শত টাকা বিতরণ করা হয়।

এছাড়া, ঢাকা জেলায় নগদ ৫০ হাজার টাকা এবং গোখাদ্য ক্রয়ে ৫০ হাজার টাকা বিতরণ করা হয়। শরীয়তপুর জেলায় নগদ ২৫ হাজার টাকা বিতরণ করা হয়েছে।

সংশ্লিষ্ট জেলার জেলা তথ্য অফিসসমূহ এসব তথ্য জানিয়েছে।

#

আনোয়ার/মাসুম/রেজুয়ান/মোশারফ/সেলিম/২০২১/১৯৪০ ঘণ্টা

তথ্যবিবরণী নম্বর : ২৫৬৩

**সমালোচনার আগে বিশ্ব গণমাধ্যমে দেশের উন্নয়নচিত্রের দিকে তাকান**

**-- বিএনপিকে তথ্যমন্ত্রী**

ঢাকা, ১৮ জ্যৈষ্ঠ (১ জুন) :

সরকারের সমালোচনা করার আগে বিএনপিকে বিশ্ব গণমাধ্যমে দেশের উন্নয়নচিত্রের দিকে তাকাতে বলেছেন তথ্য ও সম্প্রচারমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীতে জাতীয় প্রেসক্লাবে দেশে সংবাদপত্র জগতের পথিকৃত তফাজ্জল হোসেন মানিক মিয়া’র ৫২তম মৃত্যুবার্ষিকী উপলক্ষে ‘স্বাধীন সংবাদপত্র পাঠক সমিতি, বাংলাদেশ’ আয়োজিত ‘মহান স্বাধীনতা সংগ্রামে তফাজ্জল হোসেন মানিক মিয়া ও দৈনিক ইত্তেফাক এর ভূমিকা’ শীর্ষক আলোচনা সভায় সমসাময়িক প্রসঙ্গে তিনি একথা বলেন।

বিশ্বখ্যাত ব্লুমবার্গ পত্রিকায় সদ্যপ্রকাশিত নিবন্ধ ‘দক্ষিণ এশিয়ার উচিত তাদের ব্যতিক্রমী তারকাটির দিকে নজর দেয়া’ (সাউথ এশিয়া শুড পে অ্যাটেনশন টু ইটস স্ট্যান্ডআউট স্টার) উদ্ধৃত করে তথ্যমন্ত্রী বলেন, ‘এই স্টার হচ্ছে বাংলাদেশ। নিবন্ধটিতে লিখেছে, ভারত ও পাকিস্তানের উচিত তাদের এক সময়কার স্বল্পোন্নত প্রতিবেশী বাংলাদেশের কাছ থেকে দ্রুত উন্নয়নের মন্ত্র শেখা। ১৯৭১ সালে পাকিস্তান বাংলাদেশের চেয়ে ৭০ শতাংশ বেশি ধনী ছিল আর এখন বাংলাদেশ তাদের চেয়ে ৪৫ শতাংশ বেশি ধনী। আর বাংলাদেশের মন্ত্রিপরিষদ সচিব ক’দিন আগে জানিয়েছেন সেদেশের মাথাপিছু আয় ভারতকে ছাড়িয়ে এখন ২ হাজার ২২৭ ডলার।’

অর্থাৎ স্বাধীনতার ৫০ বছর পর আজকে বাংলাদেশ সব সূচকে পাকিস্তানকে এবং অনেক ক্ষেত্রে ভারতকেও ছাড়িয়ে গেছে উল্লেখ করে ড. হাছান বলেন, ‘দুঃখের বিষয়, এই উন্নয়ন-অগ্রগতি অনেকে দেখেও দেখে না, বুঝেও বোঝে না। তাদের রাজনীতিটা শুধু বেগম খালেদা জিয়ার স্বাস্থ্যের মধ্যে আটকে আছে। দেশের মানুষের স্বাস্থ্য কিংবা উন্নয়ন অগ্রগতি নিয়ে তাদের কোনোভাবেই চিন্তিত বলে মনে হয় না। মির্জা ফখরুল ইসলাম আলমগীর সাহেবসহ বিএনপিকে অনুরোধ জানাবো, বহু শিক্ষিত লোক তাদের দলে আছে, তারা যেন সমালোচনা করার আগে ব্লুমবার্গের আজকের আর্টিকেলটিসহ বিশ্ব গণমাধ্যমে বাংলাদেশের উন্নয়নচিত্র দেখে নেয়।’

জাতির মনন তৈরিতে গণমাধ্যমের ভূমিকাকে অত্যন্ত গুরুত্বপূর্ণ বর্ণনা করে তথ্যমন্ত্রী বলেন, ‘গণমাধ্যম সমাজকে যেমন সঠিকখাতে প্রবাহিত করতে পারে, তেমনি চেষ্টা করলে ভিন্নখাতেও প্রবাহিত করতে পারে। বহু সংগ্রামের পথ ধরে জাতির পিতা বঙ্গবন্ধুর নেতৃত্বে বাংলাদেশ রচনার পথে সংবাদপত্র জগতের পথিকৃত তফাজ্জল হোসেন মানিক মিয়াসহ নিবেদিতপ্রাণ বহু মানুষের অবদান চিরোজ্জ্বল। তফাজ্জল হোসেন মানিক মিয়া ব্যক্তি বা ব্যবসায়িক স্বার্থরক্ষার জন্য সংবাদমাধ্যমকে ব্যবহার করেননি, তার কাছ থেকে অনেক কিছু শেখার আছে।’

আয়োজক সংগঠনের সভাপতি এস এম জামাল উদ্দিনের সভাপতিত্বে অধুনালুপ্ত সাপ্তাহিক রোববারের সাবেক সম্পাদক ও মানিক মিয়া ফাউন্ডেশনের মহাসচিব সৈয়দ তশাররফ আলী, রাজনীতিক মোঃ নাসিরুল হক, সাংবাদিক গিয়াস উদ্দিন কুসুম, মানিক লাল ঘোষ প্রমুখ বক্তব্য রাখেন।

#

আকরাম/মাসুম/রেজুয়ান/মোশারফ/সেলিম/২০২১/১৮২০ ঘণ্টা

তথ্যবিবরণী নম্বর : ২৫৬২

**দুগ্ধ শিল্পকে বিকশিত করে বিশ্বমানে উন্নীত করা হবে**

**-- মৎস্য ও প্রাণিসম্পদ মন্ত্রী**

ঢাকা, ১৮ জ্যৈষ্ঠ (১ জুন) :

দেশের দুগ্ধ শিল্পকে বিকশিত করে বিশ্বমানে উন্নীত করা হবে এবং এ জন্য সরকার সব ধরনের সহযোগিতা দেবে বলে জানিয়েছেন মৎস্য ও প্রাণিসম্পদ মন্ত্রী শ ম রেজাউল করিম।

আজ রাজধানীর একটি হোটেলে বিশ্ব দুগ্ধ দিবস ও দুগ্ধ সপ্তাহ, ২০২১ উপলক্ষে আয়োজিত সেমিনারে প্রধান অতিথির বক্তব্যে মন্ত্রী এ কথা জানান।

এ সময় তিনি বলেন, দুগ্ধজাতীয় পণ্যের বহুমুখীকরণ ও বৈচিত্র্য আনয়ন অত্যন্ত গুরুত্বপূর্ণ। এ জাতীয় পণ্য বৃদ্ধি করার জন্য সরকার সব ধরনের সহযোগিতা দেবে। এজন্য বেসরকারি উদ্যোক্তাদের এগিয়ে আসতে হবে। সরকার বেসরকারি খাতকে বিকশিত করার জন্য যে সকল পদক্ষেপ নিয়েছে, এ পদক্ষেপ শুধু বাংলাদেশেই নয়, এ উপমহাদেশের কোনো রাষ্ট্র নেয়নি।

তিনি আরো বলেন, “জাতিসংঘের খাদ্য ও কৃষি সংস্থা ২০০১ সালে ১ জুন বিশ্ব দুগ্ধ দিবস নির্ধারণ করেছে। আন্তর্জাতিক প্রেক্ষাপটে দুগ্ধ দিবসের ভাবনা আমরা কতটা কার্যকর করতে পারছি সেটা ভাবতে হবে এবং কাজে লাগাতে হবে। আমরা সাভারে আন্তর্জাতিকমানের মাননিয়ন্ত্রণ গবেষণাগার স্থাপন করেছি, যার মাধ্যমে দুধ মানসম্মত ও স্বাস্থ্যসম্মত কীনা সেটা পরীক্ষা করা যাবে। তিনি বলেন, পুষ্টি মানসমৃদ্ধ দুধের জন্য এর উৎসে থাকা গবাদিপশুর খাবারের মান অবশ্যই বিবেচনায় রাখতে হবে। শুধু দুধ খেলেই হবে না, দুধ হতে হবে মানসম্মত।

মন্ত্রী বলেন, করোনাকালে প্রাণী খাদ্য ও মৎস্য খাদ্য আমদানির সমস্যা তাৎক্ষণিকভাবে পদক্ষেপ নিয়ে দূর করা হয়েছে। দুধ উৎপাদনকারী ও ভোক্তাদের জন্য ভ্রাম্যমাণ বিক্রয় ব্যবস্থা করা হয়েছে। এতে উৎপাদক ও ভোক্তারা লাভবান হয়েছেন।

প্রাণিসম্পদ অধিদপ্তরের মহাপরিচালক ডাঃ শেখ আজিজুর রহমানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন মৎস্য ও প্রাণিসম্পদ মন্ত্রণালয়ের সচিব রওনক মাহমুদ। অনুষ্ঠানে উপস্থিত ছিলেন বাংলাদেশ প্রাণিসম্পদ গবেষণা ইনস্টিটিউটের মহাপরিচালক ড. মোঃ আবদুল জলিল এবং জাতিসংঘের খাদ্য ও কৃষি সংস্থার বাংলাদেশ প্রতিনিধি রবার্ট ডি সিম্পসন। মৎস্য ও প্রাণিসম্পদ মন্ত্রণালয়ের অতিরিক্ত সচিব শাহ্ মোঃ ইমদাদুল হক, শ্যামল চন্দ্র কর্মকার, সুবোল বোস মনি ও মোঃ তৌফিকুল আরিফসহ মন্ত্রণালয়ের ঊর্ধ্বতন কর্মকর্তাবৃন্দ, প্রাণিসম্পদ অধিদপ্তরের কর্মকর্তাবৃন্দ, বিভিন্ন বিশ্ববিদ্যালয়ের শিক্ষক ও গবেষকবৃন্দ, ডেইরি এসোসিয়েশনের প্রতিনিধি এবং প্রাণিসম্পদ খাতের উদ্যেক্তা ও খামারিগণ এতে অংশগ্রহণ করেন।

উল্লেখ্য, ২০০১ সালে জাতিসংঘের খাদ্য ও কৃষি সংস্থা (এফএও) ১ জুনকে বিশ্ব দুগ্ধ দিবস হিসেবে ঘোষণা করে। বিশ্ব দুগ্ধ দিবসের এবছরের প্রতিপাদ্য হচ্ছে, ‘Sustainability in the dairy sector with messages around the environment, nutrition and socio-economics.’ এ উপলক্ষে মৎস্য ও প্রাণিসম্পদ মন্ত্রণালয়ের আওতাধীন প্রাণিসম্পদ অধিদপ্তর এ বছর দেশব্যাপী ১ জুন থেকে ৭ জুন পর্যন্ত বিভিন্ন কর্মসূচির মাধ্যমে দুগ্ধ সপ্তাহ উদযাপন করছে।

#

ইফতেখার/মাসুম/রেজুয়ান/মোশারফ/সেলিম/২০২১/১৯১০ ঘণ্টা

তথ্যবিবরণী নম্বর : ২৫৬১

খুলনায় বিশ্ব দুগ্ধ দিবস ২০২১ পালিত

**সবার জন্য মানসম্মত ও নিরাপদ দুধ নিশ্চিতের তাগিদ**

খুলনা, ১৮ জ্যৈষ্ঠ (১ জুন) :

‘দুধ পানের অভ্যাস গড়ি, পুষ্টির চাহিদা পূরণ করি’ এই প্রতিপাদ্যকে সামনে রেখে খুলনাতে আজ বিশ্ব দুগ্ধ দিবস ২০২১ পালিত হয়। জেলা প্রাণিসম্পদ দপ্তর দিবসটি পালন উপলক্ষে খুলনা বিভাগীয় প্রাণিসম্পদ দপ্তরের বঙ্গবন্ধু অডিটোরিয়ামে আলোচনা সভার আয়োজন করে।

আলোচনা সভায় প্রধান অতিথির বক্তৃতায় খুলনা সিটি কর্পোরেশনের মেয়র তালুকদার আব্দুল খালেক বলেন, মেধাবী প্রজন্ম গড়তে হলে তাদের পুষ্টির চাহিদা নিশ্চিত করতে হবে। পুষ্টির চাহিদা নিশ্চিতে দুধপানের কোনো বিকল্প নেই। কিন্তু সচেতনতার অভাবে অধিকাংশ মানুষ প্রতিদিন নিয়মিত দুধ পান করে না। মানুষকে দুধের পুষ্টিগুণ সম্পর্কে আরো সচেতন করতে হবে।

‘গোলাভরা ধান আর গোয়ালভরা গরু’ একসময় বাঙালির ঐতিহ্য ছিল উল্লেখ করে প্রধান অতিথি বলেন, এক সময় গ্রামগঞ্জের প্রতিটি পরিবার ছিলো স্বনির্ভর, পুষ্টির চাহিদা মেটাতে তাদের বাজারে যেতে হতো না। কিন্তু সেই ঐতিহ্য নানা কারণে এখন আর নেই। সোনালি সেই দিন ফেরাতে প্রধানমন্ত্রী ‘আমার বাড়ি আমার খামার’ প্রকল্প বাস্তবায়ন করছেন। এ সময় তিনি নায্যমূল্যে নিরাপদ দুধ সকলের নিকট পৌঁছে দিতে খামারিদের প্রতি আহ্বান জানান।

অনুষ্ঠানে খামারিদের পক্ষ থেকে তাদের বিভিন্ন চ্যালেঞ্জ তুলে ধরে বলা হয়, পশুখাদ্যের মূল্য বৃদ্ধি পেয়েছে কিন্তু সে অনুযায়ী দুধের মূল্য বৃদ্ধি পায়নি। তাছাড়া তাদের উৎপাদিত দুধ সময়মত বিপণন একটি বড় চ্যালেঞ্জ। খামারিরা শিক্ষা প্রতিষ্ঠানে মিড ডে মিল হিসেবে শিক্ষার্থীদের দুধ সরবরাহের অনুরোধ করেন। এছাড়া খুলনা অঞ্চলে একটি মিল্ক প্রসেসিং ফ্যাক্টরি স্থাপনের জোর দাবি জানান তারা।

খুলনা স্থানীয় সরকার বিভাগের উপপরিচালক মোঃ ইকবাল হোসেনের সভাপতিত্বে অনুষ্ঠিত আলোচনা সভায় বিশেষ অতিথির বক্তৃতা করেন খুলনা প্রাণিসম্পদ দপ্তরের পরিচালক ডাঃ মোঃ আমিনুল ইসলাম মোল্যা। অনুষ্ঠানে খুলনা মহানগর আওয়ামী লীগের সহসভাপতি শ্যামল সিংহ রায় এবং খামারিদের পক্ষে মোঃ তোফাজ্জেল হোসেন তুষার বক্তৃতা করেন।

এর আগে দিবসটি পালন উপলক্ষে স্বাস্থ্যবিধি মেনে বিভাগীয় প্রাণিসম্পদ দপ্তর চত্বরে একটি র‌্যালি অনুষ্ঠিত হয় এবং গাছের চারা রোপণ করা হয়।

#

মঈন/মাসুম/রেজুয়ান/মোশারফ/সেলিম/২০২১/১৮৩০ ঘণ্টা

তথ্যবিবরণী নম্বর : ২৫৬০

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ১৮ জ্যৈষ্ঠ (১ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৮ হাজার ২৫০ জনের নমুনা পরীক্ষা করে ১ হাজার ৭৬৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮ লাখ ২ হাজার ৩০৫ জন।

গত ২৪ ঘণ্টায় ৪১জন-সহ এ পর্যন্ত ১২ হাজার ৬৬০ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৭ লাখ ৪২ হাজার ১৫১ জন।

#

হাবিবুর/মাসুম/রেজুয়ান/মোশারফ/সেলিম/২০২১/১৭৩০ ঘণ্টা

তথ্যবিবরণী নম্বর : ২৫৫৯

**ন্যাশনাল হাইস্কুল প্রোগ্রামিং প্রতিযোগিতা উদ্বোধন**

**প্রযুক্তির ভাষা হচ্ছে প্রোগ্রামিং - আইসিটি প্রতিমন্ত্রী**

ঢাকা, ১৮ জ্যৈষ্ঠ (১ জুন) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক প্রযুক্তির ভাষা হচ্ছে প্রোগ্ৰামিং উল্লেখ করে বলেন নতুন প্রজন্মকে আবশ্যিকভাবে প্রোগ্রামিং শিখতে হবে। তিনি বলেন, বিশ্লেষধর্মী ও উদ্ভাবনী মেধা ছাড়া আগামী পৃথিবীতে ভালো করা যাবে না। প্রোগ্রামিং শিখে কোডিং করে চালকবিহীন গাড়ি চালানো হচ্ছে।

প্রতিমন্ত্রী আজ তথ্য ও যোগাযোগ প্রযুক্তি বিভাগের উদ্যোগে জুম অনলাইনে যুক্ত হয়ে ‘ন্যাশনাল হাইস্কুল প্রোগ্রামিং প্রতিযোগিতা ২০২১-’এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

পলক বলেন বঙ্গবন্ধুর সোনার মানুষ গড়ে তুলতেই সরকার উচ্চমাধ্যমিক পর্যায়ে জাতীয়ভাবে প্রোগ্রামিং প্রতিযোগিতার আয়োজন করছে। তিনি নিজেদের বিকশিত করতে শৈশব, কৈশোর, তরুণ কিংবা প্রবীণ, রাজনীতিবিদ, সাংবাদিক সবাইকেই ‘প্রোগ্রামিং’ শেখার ওপর গুরুত্বারোপ করেছেন। একইসঙ্গে ফেসবুক, ইউটিউব আর পাবজিতে ব্যস্ত না থেকে নতুন প্রজন্মকে প্রোগ্রামিং শেখার ওপর মনোনিবেশ করার আহ্বান জানান তিনি।  
ভবিষ্যতের জন্য সন্তানকে প্রস্তুত করার আহ্বান জানিয়ে তিনি বলেন, মাতৃভাষার মতোই কম্পিউটারের ভাষা কোডিং জানতে হবে।

প্রতিমন্ত্রী আইসিটি বিভাগের প্রোগ্রামাররা কোডিং করে করোনা ভ্যাকসিন ম্যানেজমেন্ট সিস্টেম ‘সুরক্ষা’ ডিজিটাল প্ল্যাটফর্ম তৈরি করে কীভাবে দেশের শত কোটি টাকা বাঁচিয়েছে সেই বিষয়ে বিস্তারিতভাবে তুলে ধরেন। তিনি বলেন, তাদের মাধ্যমেই শিগগিরি চালু হবে কোভিড ভ্যাকসিন পাসপোর্ট।

বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেবের সভাপতিত্বে অনুষ্ঠানে বিশেষ অতিথির বক্তব্য রাখেন তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলম, বিশিষ্ট শিক্ষাবিদ ড. মুহম্মদ জাফর ইকবাল, বাংলাদেশ কম্পিউটার কাউন্সিল এর পরিচালক এনামুল কবির।  
প্রতিযোগীতায় অংশগ্রহণ করতে  [https://nhspc.net](https://nhspc.net/) প্রবেশ করে রেজিস্ট্রেশন করতে হবে।

উল্লেখ্য, আগামী ৭ জুন পর্যন্ত প্রোগ্রামিং প্রতিযোগিতার প্রস্তুতি প্রতিযোগিতা অনুষ্ঠিত হবে। এছাড়া আগামী ৪ ও ৬ জুন প্রোগ্রামিং প্রতিযোগিতা এবং কুইজের দুইটি মক টেস্ট অনুষ্ঠিত হবে। মূল প্রতিযোগিতার পূর্বে শিক্ষার্থীরা এই টেস্টে অংশ নিয়ে প্রতিযোগিতার প্ল্যাটফর্ম ও নিয়মাবলী সম্পর্কে অভিজ্ঞতা অর্জন করতে পারবে।   
উভয় প্রতিযোগিতার জাতীয় পর্ব অনুষ্ঠিত হবে আগামী ১১ জুন। প্রতিযোগিতার বিস্তারিত সময়সূচী <https://nhspc.net/schedule> ওয়েবসাইটে জানা যাবে। পরে প্রতিমন্ত্রী প্রতিযোগিতার আনুষ্ঠানিক উদ্বোধন করেন।

#

শহিদুল/অনসূয়া/জসীম/আসমা/২০২১/১৫২২ ঘণ্টা

তথ্যবিবরণী নম্বর : ২৫৫৮

**একনেকে প্রায় ৫ হাজার ২৩৯ কোটি টাকা ব্যয় সম্বলিত ৯টি প্রকল্প অনুমোদন**

ঢাকা, ১৮ জ্যৈষ্ঠ (১ জুন) :

জাতীয় অর্থনৈতিক পরিষদের নির্বাহি কমিটি (একনেক) প্রায় ৫ হাজার ২৩৯ কোটি ৬২ লাখ টাকা ব্যয় সম্বলিত ৯টি প্রকল্প অনুমোদন করেছে। এর মধ্যে সরকারি অর্থায়ন ৫ হাজার ৪ কোটি ৩৯ লাখ টাকা এবং বৈদেশিক উৎস হতে ঋণ ২৪৯ কোটি ৯৩ লাখ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ গণভবনের সাথে সংযুক্ত হয়ে ভিডিও কনফারেন্সিং-এর মাধ্যমে শেরে বাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেওয়া হয়েছে।

অনুমোদিত প্রকল্পসমূহ হলো: সড়ক পরিবহন ও সেতু মন্ত্রণালয়ের “কুষ্টিয়া (ত্রিমোহনী)-মেহেরপুর-চুয়াডাঙ্গা-ঝিনাইদহ (আর-৭৪৫) আঞ্চলিক মহাসড়কটির কুষ্টিয়া হতে মেহেরপুর পর্যন্ত যথাযথ মান ও প্রশস্ততায় উন্নীতকরণ” প্রকল্প; স্বরাষ্ট্র মন্ত্রণালয়ের “বর্ডার গার্ড বাংলাদেশ এর নবসৃজিত নারায়ণগঞ্জ (৬২ বিজিবি) ব্যাটালিয়নের অবকাঠামোগত বিভিন্ন স্থাপনা নির্মাণ” প্রকল্প; বিজ্ঞান ও প্রযুক্তি মন্ত্রণালয়ে “বঙ্গবন্ধু শেখ মুজিবুর রহমান মহাকাশ অবলোকন কেন্দ্র” প্রকল্প; প্রধানমন্ত্রীর কার্যালয়ের “Bangladesh Economic Zones Development Project (Phase-1) (৩য় সংশোধিত)” প্রকল্প; খাদ্য মন্ত্রণালয়ের “বাংলাদেশ নিরাপদ খাদ্য সক্ষমতা বৃদ্ধিকরণ” প্রকল্প; স্থানীয় সরকার, পল্লী উন্নয়ন ও সমবায় মন্ত্রণালয়ের “দরিদ্র মহিলাদের জন্য সমন্বিত পল্লী কর্মসংস্থান সহায়তা প্রকল্প-২য় পর্যায় (ইরেসপো-২য় পর্যায়)” প্রকল্প; পানি সম্পদ মন্ত্রণালয়ের “লক্ষীপুর জেলার রামগতি ও কমলনগর উপজেলাধীন বড়খেরী ও লুধুয়াবাজার এবং কাদের পণ্ডিতের হাট এলাকা ভাঙ্গন হতে রক্ষাকল্পে মেঘনা নদীর তীর সংরক্ষণ” প্রকল্প; এবং বিদ্যুৎ, জ্বালানী ও খনিজ সম্পদ মন্ত্রণালয়ের “মাতারবাড়ী আলট্রা সুপার ক্রিটিক্যাল কোল ফায়ারড পাওয়ার প্রকল্প (পিজিসিবি অংশ: মাতারবাড়ী-মদুনাঘাট ৪০০ কেভি সঞ্চালন লাইন (১ম সংশোধিত)” প্রকল্প এবং মহিলা ও শিশু বিষয়ক মন্ত্রণালয়ের “উপজেলা পর্যায়ে মহিলাদের জন্য আয়বর্ধক (আইজিএ) প্রশিক্ষণ (২য় সংশোধিত)” প্রকল্প।

পরিকল্পনা মন্ত্রী এম এ মান্নান; কৃষিমন্ত্রী মোঃ আব্দুর রাজ্জাক; শিক্ষামন্ত্রী ডা. দীপু মনি; তথ্য ও সম্প্রচার মন্ত্রী ড. হাছান মাহমুদ; শিল্পমন্ত্রী নূরুল মজিদ মাহমুদ হুমায়ূন; স্বাস্থ্যমন্ত্রী জাহিদ মালেক; বাণিজ্য মন্ত্রী টিপু মুনশি; মৎস্য ও প্রাণিসম্পদ মন্ত্রী শ. ম. রেজাউল করিম, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী এবং সংশ্লিষ্ট মন্ত্রী ও প্রতিমন্ত্রীগণ সভার কার্যক্রমে অংশগ্রহণ করেন।

সভায় মন্ত্রিপরিষদ সচিব, প্রধানমন্ত্রীর মুখ্য সচিব, এসডিজি’র মুখ্য সমন্বয়ক; পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহদুর/অনসূয়া/জসীম/কুতুব/২০২১/১৫০০ ঘণ্টা

তথ্যবিবরণী নম্বর : ২৫৫৭

**জাতীয় সংসদ অধিবেশন উপলক্ষে ডিএমপির নিষেধাজ্ঞা**

ঢাকা, ১৮ জ্যৈষ্ঠ (১ জুন) :

আগামীকাল ২ জুন থেকে একাদশ জাতীয় সংসদের ত্রয়োদশ (২০২১ সালের বাজেট) অধিবেশন অনুষ্ঠিত হতে যাচ্ছে। উক্ত অধিবেশন নির্বিঘ্নে চলা নিশ্চিত করতে কিছু নিষেধাজ্ঞা আরোপ করেছে ঢাকা মেট্রোপলিটন পুলিশ (ডিএমপি)। ডিএমপি কমিশনার মোহাঃ শফিকুল ইসলাম স্বাক্ষরিত এক বিজ্ঞপ্তিতে এই নিষেধাজ্ঞা জারি করা হয়।

নিষেধাজ্ঞায় ১ জুন মঙ্গলবার রাত ১২টা থেকে সকল প্রকার অস্ত্রশস্ত্র, বিস্ফোরক দ্রব্য, অন্যান্য ক্ষতিকারক ও দূষণীয় দ্রব্য বহন এবং যে কোনো প্রকার সমাবেশ, মিছিল, শোভাযাত্রা, বিক্ষোভ প্রদর্শন ইত্যাদি নিষিদ্ধ ঘোষণা করা হয়েছে।

বিজ্ঞপ্তিতে যেসব এলাকায় নিষেধাজ্ঞা বহাল থাকার কথা বলা হয়েছে, সেগুলো হলো- ময়মনসিংহ রোডের মহাখালী ক্রসিং হতে পুরাতন বিমান বন্দর হয়ে বাংলামটর ক্রসিং পর্যন্ত, বাংলামটর লিংক রোডের পশ্চিম প্রান্ত হতে হোটেল সোনারগাঁও রোডের সার্ক ফোয়ারা পর্যন্ত, পান্থপথের পূর্ব প্রান্ত হতে গ্রীন রোডের সংযোগস্থল হয়ে ফার্মগেট পর্যন্ত, মিরপুর রোডের শ্যামলী মোড় হতে ধানমন্ডি-১৬ (পুরাতন-২৭) নং সড়কের সংযোগস্থল, রোকেয়া সরণির সংযোগস্থল হতে পুরাতন ৯ম ডিভিশন (উড়োজাহাজ) ক্রসিং হয়ে বিজয় সরণির পর্যটন ক্রসিং, ইন্দিরা রোডের পূর্ব প্রান্ত হতে মানিক মিয়া এভিনিউ এর পশ্চিম প্রান্ত, জাতীয় সংসদ ভবনের সংরক্ষিত এলাকা এবং এ সীমানার মধ্যে অবস্থিত সমুদয় রাস্তা ও গলিপথ।

একাদশ জাতীয় সংসদের ত্রয়োদশ (২০২১ সালের বাজেট) অধিবেশন শেষ না হওয়া পর্যন্ত এ আদেশ বলবৎ থাকবে।

#

কামরুল/মাসুম/রেজুয়ান/মোশারফ/সেলিম/২০২১/১৭০০ ঘণ্টা

তথ্যবিবরণী নম্বর : ২৫৫৬

শুভ বুদ্ধ পূর্ণিমা-২০২১ উদযাপন উপলক্ষ্যে ‘বৌদ্ধ ধর্ম ও বিশ্বশান্তি’ শীর্ষক আলোচনা সভা

**বিশ্বশান্তি প্রতিষ্ঠায় আজকের পৃথিবীতে বুদ্ধের শিক্ষা একান্ত প্রয়োজন**

- ধর্ম প্রতিমন্ত্রী

ঢাকা, ১৮ জ্যৈষ্ঠ (১ জুন) :

ধর্ম প্রতিমন্ত্রী ও বৌদ্ধ ধর্মীয় কল্যাণ ট্রাস্টের চেয়ারম্যান মোঃ ফরিদুল হক খান বলেছেন, বিশ্বমানবতার কল্যাণ সাধন, বিশ্বশান্তি প্রতিষ্ঠা ও হিংসায় উন্মত্ত পাশবিক শক্তিকে দমন করার জন্য আজকের পৃথিবীতে বুদ্ধের শিক্ষা একান্ত প্রয়োজন।

প্রতিমন্ত্রী বলেন, লোভ, মোহ, হিংসা-দ্বেষ, লালসাকে অতিক্রম করে গৌতম বুদ্ধ সারাজীবন মানুষের কল্যাণে এবং শান্তি প্রতিষ্ঠায় অহিংসা, সাম্য, মৈত্রী ও করুণার বাণী প্রচার করেছেন। শান্তি ও সম্প্রীতির মাধ্যমে আদর্শ ও সুশীল সমাজ গঠন ছিল তাঁর পরম লক্ষ্য।

তিনি আরো বলেন, বৌদ্ধ ধর্মের সুদীর্ঘ ইতিহাস অহিংসার ইতিহাস, সাম্য ও মৈত্রীর ইতিহাস। সব ধর্মের প্রতি শ্রদ্ধা ও সহনশীলতা এই ধর্মের একটি আবশ্যর্কীয় দিক। বুদ্ধ বলেছেন- শান্তি বাইরে থেকে আসেনা, শান্তি আসে মানুষের মন থেকে।

প্রতিমন্ত্রী বলেন, বাংলাদেশের অন্যান্য সম্প্রদায়ের ন্যায় বৌদ্ধ সম্প্রদায়ের কল্যাণেও প্রধানমন্ত্রী শেখ হাসিনা সরকারের সময়ে বিভিন্ন উন্নয়ন প্রকল্প গৃহীত ও বাস্তবায়িত হচ্ছে। ২০১৫ সাল হতে ‘প্যাগোডা ভিত্তিক প্রাক-প্রাথমিক ও ধর্মীয় শিক্ষা প্রকল্প’ এর আওতায় ২০১৭ সাল পর্যন্ত মোট ১০০টি শিক্ষা কেন্দ্রে ৬ হাজার বৌদ্ধ শিশুকে শিক্ষা প্রদান করা হয়েছে। বর্তমানে ‘প্যাগোডা ভিত্তিক প্রাক-প্রাথিমিক ও ধর্মীয় শিক্ষা প্রকল্প’ ২য় পর্যায়ে ১২টি জেলার ৬২টি উপজেলায় ৩০০টি শিক্ষাকেন্দ্রের মাধ্যমে ২০ হাজার বৌদ্ধ শিশুকে প্রাক-প্রাথমিক ও ধর্মীয় ও নৈতিকতা শিক্ষা প্রদান করা হচ্ছে। ৩০০ জন বৌদ্ধ ধর্মাবলম্বী মহিলা ও পুরুষের কর্মসংস্থানের সৃষ্টি হয়েছে। বৌদ্ধ ধর্মীয় কল্যাণ ট্রাস্টের আমানত তহবিলে প্রধানমন্ত্রী শেখ হাসিনা সরকার অতিরিক্ত চার কোটি টাকা বরাদ্দ প্রদানের ফলে বর্তমান ট্রাস্ট তহবিলের পরিমান সাত কোটি টাকায় উন্নীত হয়েছে।

তিনি বলেন, বৌদ্ধ ধর্মীয় কল্যাণ ট্রাস্ট হতে বৌদ্ধ বিহার/প্যাগোডা মেরামত ও সংস্কারের জন্য ২০০৯-১০ হতে জুন, ২০২০ পর্যন্ত ২ কোটি ৩০ লাখ টাকা অনুদান অগ্রাধিকার ভিত্তিতে দেশের অস্বচ্ছল বৌদ্ধ বিহারে প্রদান করা হয়েছে। এ ছাড়া ২০১৩ সাল হতে জুন, ২০২০ পর্যন্ত মোট ৩০ লাখ ৬১ হাজার টাকা চিকিৎসার জন্য অস্বচ্ছল ভিক্ষু/শ্রমণ ও অসহায় ব্যক্তিকে অনুদান প্রদান করা হয়েছে। ২০০৯ হতে জুন, ২০২০ পর্যন্ত প্রধানমন্ত্রীর ত্রাণ ও কল্যাণ তহবিল হতে মোট ৬ কোটি ৮৫ লাখ টাকা দেশের বিভিন্ন বৌদ্ধ বিহারে প্রদান করা হয়েছে। চলতি বছর ২০২১ সালে শুভ বুদ্ধ পূর্ণিমা উদ্‌যাপন উপলক্ষ্যে প্রধানমন্ত্রীর ত্রাণ ও কল্যাণ তহবিল হতে আরো এক কোটি বরাদ্দ প্রদান করা হয়েছে যা সারা দেশের বৌদ্ধ বিহার সমূহে বিতরণের কাজ চলছে।

প্রতিমন্ত্রী আরো বলেন,বাংলাদেশের অর্থায়নে নেপালের লুম্বিনীতে একটি বৌদ্ধবিহার নির্মাণের লক্ষ্যে ৬০ কোটি ৬৭ লাখ ৯৭ হাজার টাকার একটি ডিপিপি প্রস্তুত করা হয়েছে। নেপাল সরকার বিভিন্ন দেশের বৌদ্ধ ধর্মাবলম্বীদের উদ্দেশ্যে আশ্রম/প্যাভিলিয়ন নির্মাণের জন্য বাংলাদেশের অনুকূলে একটি প্লট বরাদ্দ প্রদান করেছে।

বৌদ্ধ ধর্মীয় কল্যাণ ট্রাস্টের ভাইস চেয়ারম্যান সুপ্ত ভূষন বড়ুয়ার সভাপতিত্বে অনুষ্ঠিত অনলাইন সভায় বৌদ্ধ ধর্মীয় কল্যাণ ট্রাস্টের সিনিয়র ভাইস চেয়ারম্যান রমেশ চন্দ্র সেন এমপি, সিনিয়র ভাইস চেয়ারম্যান আরমা দত্ত এমপি, ধর্ম বিষয়ক মন্ত্রণালয়ের সচিব মো. নূরুল ইসলাম প্রধানমন্ত্রীর বিশেষ সহকারী ও বাংলাদেশ আওয়ামী লীগের দপ্তর সম্পাদক ব্যারিষ্টার বিপ্লব বড়ুয়া বিশেষ অতিথি হিসেবে বক্তব্য রাখেন।

অনলাইন আলোচনা সভায় বৌদ্ধদের ধর্মীয়গুরু ও বৌদ্ধ সমাজের এবং বৌদ্ধ সংগঠনের বিশিষ্ট নেতৃবর্গ উপস্থিত ছিলেন।

#

আনোয়ার/অনসূয়া/জসীম/আসমা/২০২১/১৫৪৫ ঘণ্টা

তথ্যবিবরণী নম্বর : ২৫৫৫

**ঢাকা বিভাগে অসহায় মানুষের মাঝে সরকারি ত্রাণ বিতরণ অব্যাহত**

ঢাকা, ১৮ জ্যৈষ্ঠ (১ জুন) :

করোনাভাইরাসের সংক্রমণজনিত রোগ কোভিড-১৯ মোকাবিলার অংশ হিসেবে চলমান বিধিনিষেধের কারণে কর্মহীন হয়ে পড়া অসহায় মানুষের মাঝে ত্রাণ বিতরণ করছে সরকার। তারই অংশ হিসেবে গত ৩০ মে ঢাকা বিভাগের বিভিন্ন জেলায় গরিব, অসহায়, কর্মহীন, দুস্থ ও অসুস্থদের মাঝে ত্রাণ বিতরণ করা হয়েছে।

রাজবাড়ী জেলায়  ১ কোটি ২৪ লাখ ২৯ হাজার টাকা নগদ এবং ভিজিএফ কার্ডের মাধ্যমে ৩ কোটি ৪৮ লাখ ৫৮ হাজার টাকা এবং শিশু খাদ্য ১ লাখ টাকা,  গো খাদ্য ১ লাখ টাকা,  ৩৩৩ কলের মাধ্যমে ২৭৯ টি পরিবার ও ১ হাজার ১১৬ জন লোককে আর্থিক সহায়তা প্রদান করা হয়েছে।

নরসিংদী  জেলায় ১ কোটি ৯৮ লাখ ৮৯ হাজার  ৫৪০ টাকা নগদ, ভিজিএফ কার্ডের মাধ্যমে ৬১ লাখ ৯৪ হাজার ৫৫০ টাকা, ৪ লাখ ৯৪ হাজার ৩০০ টাকা শিশু খাদ্য, ৬৫ টি পরিবার, ২২ জন লোককে গোখাদ্য, ৩৩৩ কলের মাধ্যমে ৭৩২ টি পরিবার ও ৩ হাজার ৫ জনকে আর্থিক সহায়তা প্রদান করা হয়েছে।

গোপালগঞ্জ জেলায় ২ কোটি ১৪ লাখ ৭৫ হাজার  টাকা নগদ এবং ভিজিএফ কার্ডের মাধ্যমে ৪ কোটি ২১ লাখ ৩ হাজার ৩৫০ টাকা, শিশু খাদ্য হিসেবে ৫ হাজার টাকা, ৩০ হাজার টাকা গোখাদ্য এবং ৩৩৩ কলের মাধ্যমে ৬২৫ টি পরিবার ও ২ হাজার ৮১৩ জনকে আর্থিক সহায়তা প্রদান করা হয়েছে।

টাংগাইল জেলায় ৩ কোটি ৬১ লাখ ৮ হাজার  টাকা নগদ এবং ভিজিএফ কার্ডের মাধ্যমে ১২ কোটি ২ হাজার ৮৮০ টাকা, ১২ লাখ  টাকার  গোখাদ্য, ১২ লাখ টাকার শিশু খাদ্য  আর্থিক সহায়তা হিসেবে বিতরণ করা হয়েছে।

মুন্সিগঞ্জ জেলায় ১ কোটি ৭৫ লাখ ৫০ হাজার টাকা নগদ,  ভিজিএফ কার্ডের মাধ্যমে ২ কোটি  ৮০ লাখ ৪১ হাজার ৭৫০ টাকা, ৪ লাখ ৯৪ হাজার ৩০০ টাকা আর্থিক সহায়তা প্রদান করা হয়েছে।

ফরিদপুর জেলায় ১ কোটি ৯২ লাখ টাকা নগদ এবং ভিজিএফ কার্ডের মাধ্যমে ৫ কোটি ৫৫ লাখ ৬৬ হাজার ৯ শত টাকা, ৫০ হাজার টাকা শিশু খাদ্য এবং ৫ হাজার  টাকা  গোখাদ্য হিসেবে আর্থিক সহায়তা প্রদান করা হয়।

কিশোরগঞ্জ জেলায় ৩ কোটি ১৯ লাখ ৫০ হাজার টাকা নগদ এবং ভিজিএফ কার্ডের মাধ্যমে ৪ কোটি ৯৫ লাখ ১৩ হাজার ৯৫০ টাকা আর্থিক সহায়তা প্রদান করা হয়।

সংশ্লিষ্ট  জেলার  জেলা তথ্য অফিস সমূহ ঢাকা বিভাগীয়  তথ্য অফিসের মাধ্যমে  এসব তথ্য জানা গেছে।

#

আনোয়ার/অনসূয়া/জসীম/কুতুব/২০২১/১৪৩০ ঘণ্টা